تای خوێن‌بەربوون
تای خوێن‌بەربوون، کە پێیشی دەگوترێ تای خوێن‌بەربوونی قرم و کۆنگۆ ( CCHF ) نەخۆشییەکی ڤایرۆسییە .  نیشانەکانی بریتین لە تا ، ئازاری ماسولکە، ژانەسەر، ڕشانەوە، سک‌چوون و خوێن‌بەربوونی ژێر پێست، سەرەنجام شینبوونەوەی پێست.  نیشانەکان لەماوەی کەمتر لە دوو هەفتە لە بەرکەوتنی سەرچاوەی نەخۆشییەکەوە دەردەکەون.  نەخۆشییەکە، لە بارە سەختەکەیدا، دەشێ ببێتە هۆی لەکارکەوتنی جگەر .  ئەو نەخۆشانەی وا لە نەخۆشییەکە قوتاردەبن، بەگشتی پێویستیان بە دوو هەفتە، لەسەرهەڵدانی نیشانەکانەوە، دەبێ بۆ چاک‌بوونەوە. 

ڤایرۆسی تای خوێن‌بەربوون بە شێوەیەکی گشتی لە ڕێگەی "گەنە" یان بەرکەوتنی خوێن، دەردراوەکانی جەستە، ئەندام یان شلەکانی تری جەستەی کەس یا ئاژەڵە تووشبووەوە بڵاودەبێتەوە.  ئاژەڵداران، کارمەندی کوشتارگەکان و ئەوانەیش کەوا لە نزیکەوە بەرکەوتنیان لەگەڵ ئاژەڵدا هەیە ئەگەری تووش‌بوونیان بەم نەخۆشییە ڤایرۆسییە یەکجار زۆرە.